Polisie skiet agt transitorowers dood(Foto: @Abramjee/Twitter) ŉ Skietgeveg tussen die polisie en ’n groep transitorowers in Rosettenville, Johannesburg, het tot die dood van minstens nege mense gelei. Agt rowers is doodgeskiet en agt is in hegtenis geneem, het Bheki Cele, minister van polisie, op die toneel gesê. Grace Langa, woordvoerder van die onafhanklike polisie-ondersoekdirektoraat (Opod), het gesê ’n polisiebeampte het Maandagaand aan sy beserings beswyk. Minstens nog drie polisiebeamptes is tydens die voorval gewond. Volgens Cele was daar ’n groep van 25 transitorowers. Daar is glo vroeër inligting ontvang dat die groep van plan was om ’n geldwa te beroof, waarna polisiebeamptes hulle begin dophou het en toe Maandagmiddag toegeslaan het. Die rowers is glo van KwaZulu-Natal, Zimbabwe en Botswana. Opod se ondersoekers is ook na die toneel ontbied en volgens Langa is daar kort na hul aankoms reeds meer as 12 aanvalsgewere en 100 koeëldoppies op die toneel gevind. Cele het gesê die rowers was meestal met AK47-gewere gewapen. “Ons het te doen met hartelose mense wat bereid is om te moor,” het die minister gesê. Daar is ook op verskeie gekaapte en gesteelde voertuie, wat deur die rowers gebruik is, beslag gelê. Die rowers het tydens die voorval onder meer op ’n polisiehelikopter losgebrand en die insittendes gewond. Paramedici van ER24 en ander ambulansdienste het kort na 16:00 op die toneel aangekom. Volgens Russel Meiring, woordvoerder van ER24, is die agt rowers met verskeie skietwonde aangetref en op die toneel dood verklaar. Een van die rowers se liggaam is in die pad aangetref, nog twee in ’n motor en die vyf ander op ’n nabygeleë perseel. Vier wetstoepassingsbeamptes is volgens Meiring reeds na ’n nabygeleë hospitaal vir behandeling geneem. Twee van hulle is later met lugambulanse na ’n ander private hospitaal oorgeplaas.